Eerste 'amptelike' steelfoto's van nuwe Samsung | Netwerk24
Deur Petrus Malherbe 11 Julie 2019 10:02
Die eerste "steelfoto's" van die nuwe Samsung Note 10.Foto: WinFuture
Oudergewoonte het steelfoto's van Samsung se jongste vlagskipfoon aan die media uitgelek etlike weke voordat die toestel amptelik bekend gestel word.
Gerugte wil dit natuurlik hê dat dit Samsung self is wat hierdie kiekies oor sy nuwe fone laat uitlek in 'n poging om opwinding daaroor te skep.
In die jongste geval het twee betroubare bronne, naamlik die nuusblad WinFuture én die jong tegnologiekenner Ishan Agarwal, foto's van Samsung se nuwe Note 10 bekom.
Die Note 10 word op 7 Augustus gelyktydig in Suid-Afrika en elders bekend gestel.
Jy sal verskoon word as jy ook dink die Note 10 lyk op 'n haar soos Huawei se jongste vlagskipfoon, die P30 Pro, wat in Maart bekend gestel is.
Die toestelle spog met dieselfde kleurskema – 'n skakering van blou en pers – en ook met dieselfde algehele voorkoms.
Volgens die steelfoto's gaan die Note 10 'n drieledige kamera hê, nes die P30 Pro, sowel as 'n voorste selfie-kamera.
Die vingerafdruksensor van die Note 10 is skynbaar ook in die skerm ingebou, soortgelyk aan ander hipermoderne slimfone wat vanjaar uitgereik is.
Die Note 10 gaan glo ook Samsung se eerste toestel sonder 'n tradisionele opening vir oorfone wees. Sy mededingers, insluitend Apple en Huawei, het reeds in hul jongste toestelle daarmee weggedoen.